PMIndiaData/PMIndiaSum huggingface dataset:
ఆఫ్ఘనిస్థాన్ సిక్కు-హిందూ ప్రతినిధి బృందంతో    ప్రధానమంత్రి  సమావేశం

ప్రధానమంత్రి శ్రీ నరేంద్ర మోదీ ఇవాళ నం.7 లోక్ కల్యాణ్ మార్గ్‌లో ఆఫ్ఘనిస్థాన్ సిక్కు-హిందూ ప్రతినిధి బృందంతో సమావేశమయ్యారు. ఆఫ్ఘనిస్థాన్ నుంచి సిక్కులు, హిందువులను సురక్షితంగా భారతదేశానికి తీసుకురావడంపై ఈ సందర్భంగా ప్రతినిధి బృందం ప్రధానమంత్రిని సత్కరించి, ధన్యవాదాలు తెలిపింది. ప్రధాని వారికి ఆహ్వానం పలుకుతూ- వారు సొంత ఇంటికి వచ్చినవారే తప్ప అతిథులు కారని, భారతదేశం వారి స్వగృహమని వ్యాఖ్యానించారు. ఆఫ్ఘ‌నిస్థాన్‌లో వారు ఎదుర్కొన్న అంతులేని కష్టాల గురించి, వారిని భారతదేశానికి సురక్షితంగా తీసుకురావడం కోసం ప్రభుత్వం చేసిన సహాయం గురించి ప్రధాని మాట్లాడారు. అలాగే పౌరసత్వ (సవరణ) చట్టం (సీఏఏ) ప్రాముఖ్యంతోపాటు దానివల్ల కలిగే ప్రయోజనాల గురించి కూడా ఆయన వారికి వివరించారు. భవిష్యత్తులోనూ అన్ని కష్టాలు, సమస్యల పరిష్కారంలో వారికి నిరంతర మద్దతుపై ప్రధానమంత్రి వారికి హామీ ఇచ్చారు. గురు గ్రంథ్ సాహిబ్‌ను గౌరవించే సంప్రదాయంలోని ప్రాధాన్యం గురించి కూడా ప్రధానమంత్రి మాట్లాడారు. ఈ నేపథ్యంలో గురు గ్రంథ్ సాహిబ్ ప్రతిని ఆఫ్ఘనిస్తాన్ నుంచి భారత్ తీసుకొచ్చేందుకు చేసిన ప్రత్యేక ఏర్పాట్ల గురించి వెల్లడించారు. ఆఫ్ఘన్ల నుంచి ఎన్నో ఏళ్లుగా తనకు లభిస్తున్న ప్రేమాభిమానాలను ప్రస్తావిస్తూ, తన కాబూల్ పర్యటన సమయంలో వారు చూపిన గౌరవాదరాలను గుర్తు తెచ్చుకున్నారు. సిక్కు-హిందూ సామాజిక సభ్యులను భారతదేశానికి సురక్షితంగా తీసుకురావడానికి ప్రధానమంత్రి అన్నిరకాలుగా చేయూతనివ్వడంపై శ్రీ మంజిందర్ సింగ్ సిర్సా ఆయనకు కృతజ్ఞతలు తెలిపారు. తమ గోడును ఏ ఒక్కరూ పట్టించుకోని తరుణంలో ప్రధానమంత్రి నిరంతరం మద్దతునిస్తూ సకాలంలో సహాయం అందించారని కొనియాడారు. ఆపద సమయంలో తమకు అండగా నిలిచినందుకు ప్రతినిధి బృందంలోని ఇతర సభ్యులు కూడా ప్రధానికి కృతజ్ఞతలు తెలిపారు. ఆఫ్ఘన్‌ నుంచి గురుగ్రంథ సాహిబ్‌ ప్రతిని భారత్‌కు సగౌరవంగా తీసుకొచ్చేలా ప్రత్యేక ఏర్పాట్లు చేసినట్లు ప్రధాని చెబుతుండగా తమ కళ్లలో నీళ్లు సుడులు తిరిగాయని వారు చెప్పారు. ‘సీఏఏ’ అమలుపైనా ప్రధానికి వారు ధన్యవాదాలు తెలుపుతూ, ఇది తమ సమాజానికి అంతులేని ఆత్మస్థైర్యాన్నిస్తుందని పేర్కొన్నారు. ఒక్క భారతదేశానికే కాకుండా ప్రపంచం మొత్తానికీ ప్రధానమంత్రిగా శ్రీ మోదీని ప్రతినిధులు అభివర్ణించారు. ప్రపంచవ్యాప్తంగా ప్రత్యేకించి… హిందువులు, సిక్కులు ఎదుర్కొంటున్న కష్టనష్టాలను అర్థం చేసుకుని, సంక్లిష్ట సందర్భాల్లో తక్షణ సహాయం అందించడానికి ఆయన కృషి చేయడమే ఇందుకు కారణమని వారు పేర్కొన్నారు. కాగా, ఆఫ్ఘన్ హిందూ-సిక్కు సమాజం ప్రతినిధులతో ప్రధానమంత్రి సమావేశం కార్యక్రమంలో కేంద్ర మంత్రులు శ్రీ హర్దీప్ సింగ్ పూరి, కేంద్ర సహాయమంత్రి శ్రీమతి మీనాక్షి లేఖి కూడా పాల్గొన్నారు.
ప్రధాన మంత్రి తో టెలిఫోన్ లో మాట్లాడిన బ్రిటిషు ప్రధాని

ప్రధాన మంత్రి శ్రీ నరేంద్ర మోదీ తో బ్రిటిషు ప్రధాని థెరెసా మే ఈ రోజు టెలిఫోన్ లో సంభాషించారు. ఉభయ ప్రధానులు ఒకరికి మరొకరు ఇటీవలే ముగిసిన దీపావళి పండుగ శుభాకాంక్షలు తెలియజేసుకున్నారు. శాస్త్ర విజ్ఞానం- సాంకేతిక విజ్ఞానం, ఫైనాన్స్, వ్యాపారం-పెట్టుబడి, ఇంకా రక్షణ మరియు భద్రత రంగాలు సహా అనేక రంగాలలో ద్వైపాక్షిక సహకారాన్ని మరింత బలపరచుకొనేందుకు గణనీయమైన అవకాశాలు ఉన్నాయని ఇరువురు నేతలు అంగీకరించారు. వచ్చే వారంలో భారతదేశ పర్యటనకు విచ్చేయనున్న థెరెసా మే ను సాదరంగా స్వాగతించేందుకు తాను ఎదురుచూస్తున్నట్లు శ్రీ నరేంద్ర మోదీ చెప్పారు. యూరోప్ నకు వెలుపల థెరెసా మే జరపబోయే ప్రప్రథమ ప్రముఖ ద్వైపాక్షిక పర్యటన ఇదే కానుంది.
ఝార్ ఖండ్‌ లో భార‌త వ్య‌వ‌సాయ ప‌రిశోధ‌న సంస్థ ఏర్పాటుకు  ఆమోదం తెలిపిన మంత్రివర్గం

ఝార్ ఖండ్‌ లో భార‌త వ్య‌వ‌సాయ ప‌రిశోధ‌న సంస్థ (ఐఎఆర్ఐ) ఏర్పాటుకు మంత్రివర్గం ఆమోదం తెలిపింది. ప్ర‌ధాన‌ మంత్రి శ్రీ న‌రేంద్ర మోదీ కేంద్ర మంత్రివర్గ సమావేశానికి అధ్య‌క్ష‌త‌ వహించారు. వ్య‌వ‌సాయ ప‌రిశోధ‌న‌- విద్యా శాఖ/భార‌త వ్య‌వ‌సాయ ప‌రిశోధ‌న సంస్థ‌ (డిఎఆర్ఇ/ఐసిఎఆర్)ల ప్ర‌ణాళిక ప‌థ‌కం కింద 12వ పంచ‌వ‌ర్ష ప్ర‌ణాళిక‌లో ‘భార‌త వ్య‌వ‌సాయ ప‌రిశోధ‌న సంస్థ (ఐఎఆర్ఐ)- ఝార్ ఖండ్‌’ను ప్ర‌తిపాదించారు. దీనికి రూ. 200.78 కోట్లు (100 శాతం ఐసిఎఆర్ వాటా) అవ‌స‌ర‌మ‌ని అంచ‌నా వేయ‌గా, ఝార్ ఖండ్‌ ప్ర‌భుత్వం ఇందుకోసం త‌మ రాష్ట్రంలోని హ‌జారీబాగ్ జిల్లా బ‌ఢీ స‌మితి లోని గౌరియా కర్మా గ్రామంలో 1,000 ఎక‌రాల భూమిని కేటాయిస్తుంది. భార‌త వ్య‌వ‌సాయ ప‌రిశోధ‌న సంస్థ (ఐఎఆర్ఐ)- ఝార్ ఖండ్‌ ఒక విశిష్ట సంస్థ‌..న్యూ ఢిల్లీలోని ఐఎఆర్ఐ కి గ‌ల గుర్తింపు, ఇత‌ర ప్ర‌మాణాలు దీనికీ ఉంటాయి. అంతేగాక అక్క‌డున్న త‌ర‌హాలోనే క్షేత్ర‌, ఉద్యాన పంట‌లు, వ్య‌వ‌సాయ అట‌వీ, ప‌శు సంవ‌ర్ధ‌క, మ‌త్స్య‌, కోళ్ల‌ు- పందులు, ప‌ట్టు- ల‌క్క- తేనెటీగ‌ల‌ పెంప‌కం స‌హా వ్య‌వ‌సాయానుబంధ రంగ కార్య‌క‌లాపాల‌న్నీ సాగుతాయి. వ్య‌వ‌సాయ రంగం ఎదుర్కొంటున్న స‌వాళ్లతో పాటు తూర్పు భార‌తం లోని సంక్లిష్ట‌త‌ల‌పై ప్ర‌స్తుత కేంద్ర‌, రాష్ట్ర ప‌రిశోధ‌న‌- అభివృద్ధి సంస్థ‌లు, ప్రైవేటు రంగం స‌హ‌కారంతో ప‌రిష్కారాల‌ను అన్వేష‌ణ‌కు కృషి చేస్తుంది. త‌న బాధ్య‌త‌ల‌లో భాగంగా ప‌రిశోధ‌న‌, విద్య‌, విస్త‌ర‌ణ కార్య‌క‌లాపాల‌ను కొన‌సాగిస్తుంది. ఆ మేర‌కు నాణ్య‌మైన మాన‌వ వ‌న‌రుల సృష్టి, ఉత్పాద‌క‌త- నాణ్య‌త‌- లాభ‌దాయ‌క‌త‌ల‌ పెంపు వంటి రైతు హిత సాంకేతిక ప‌రిజ్ఞానాభివృద్ధికి పాటుప‌డుతుంది. వ్య‌వ‌సాయాధార ప‌రిశ్ర‌మ‌ల‌ను ప్రోత్స‌హించ‌డం స‌హా తూర్పు ప్రాంతంలో వ్య‌వ‌సాయ రంగం సంపూర్ణ‌, సుస్థిర అభివృద్ధి దిశ‌గా ఉపాధి అవ‌కాశాల‌ను కూడా సృష్టిస్తుంది. న్యూ ఢిల్లీ లోని ఐఎఆర్ఐ కి అనుబంధంగా స‌మీకృత బ‌హు ముఖ ప‌రిశోధ‌న‌లు స‌హా పంట‌ల-ప‌శు విజ్ఞాన శాస్త్రాలు, ప్ర‌కృతి వ‌న‌రుల నిర్వ‌హ‌ణ త‌దిత‌రాల‌ను ప్ర‌త్యేక శిక్ష‌ణ విభాగాల‌ ద్వారా నిర్వ‌హిస్తుంది.
పారాలింపిక్స్ ఆట‌ల లో హై జంప్ లో రజత పతకం గెలిచినందుకు శ్రీ మరియప్పన్ తంగవేలు కు అభినంద‌న‌లు తెలిపిన ప్ర‌ధాన మంత్రి

టోక్యో లో పారాలింపిక్స్ ఆట‌ల లో హై జంప్ లో రజత ప‌త‌కం గెలిచినందుకు శ్రీ మరియప్పన్ తంగవేలు కు ప్ర‌ధాన మంత్రి శ్రీ న‌రేంద్ర మోదీ అభినంద‌న‌లు తెలిపారు. ‘‘మరింత ఎత్తుకు ఎగురుతూ పొండి! శ్రేష్ఠత కు, నిలకడతనాని కి మారు పేరు గా శ్రీ మరియప్పన్ తంగవేలు ఉన్నారు. వెండి పతకాన్ని గెలిచినందుకు ఆయన కు ఇవే అభినందన లు. ఆయన అసాధారణ కార్యాన్ని చూసి భారతదేశం గర్వపడుతున్నది. #Paralympics #Praise4Para’’ అని ప్ర‌ధాన మంత్రి ఒక ట్వీట్ లో పేర్కొన్నారు.
ప్రగతి (చురుకైన పాలన, సకాలంలో అమలు) పథకం పై  సమీక్ష నిర్వహించిన ప్రధాని

చురుకైన పాలన, సకాలంలో అమలు అనే నినాదంతో నిర్వహిస్తున్నప్రగతి పథకం ఐదవ సమీక్ష లో ప్రధాని నరేంద్ర మోదీ పాల్గొన్నారు. ఇందులో భాగంగా కేంద్ర ప్రభుత్వ ప్రాధాన్యత జాబితాలో ఉన్న ప్రాజెక్టులు, పథకాలు, సేవలకు సంబంధించిన అంశాలపై ప్రధాని సమీక్ష నిర్వహించారు. పేదల సౌకర్యార్థం ఆయా ప్రాంతాల్లో తపాల సేవలను మెరుగుపర్చాలని ప్రధాని పిలుపునిచ్చారు. తపాల కార్యలయాలపై వస్తున్న ఫిర్యాదులపై ప్రధాని ఆందోళన వ్యక్తం చేశారు. మనియార్డర్, తపాల పొదుపు ఖాతాలు, సకాలంలో సేవలను అందించడం, బట్వాడ లో జాప్యం లేకుండా చూడడం మొదలైన అంశాల్ని మరింత మెరుగు పర్చాలని ప్రధాని సూచించారు. ఆంధ్రప్రదేశ్, తెలంగాణ, జార్ఖండ్, ఒడిశా, ఛత్తీస్ ఘర్, మహారాష్ట్ర, తమిళనాడు, పశ్చిమ బెంగాల్, ఉత్తరాఖండ్, రాజస్థాన్,గుజరాత్, హర్యాన, ఉత్తర్ ప్రదేశ్ రాష్ట్రాల్లో రైల్వే, రహదారులు, విద్యుత్, టెలీకమ్యునికేషన్, వ్యవసాయ రంగాల్లో మౌలిక సదుపాయాల కల్పన, ప్రాజెక్టుల పురోగతిపై ప్రధాని సమీక్ష జరిపారు. చెన్నై మెట్రో కారిడార్, పశ్చిమ రవాణ కారిడార్ ప్రాజెక్టుల తీరుతెన్నులపైనా మోదీ సమీక్షలో చర్చించారు. ప్రాజెక్టుల నిర్మాణ పనుల్లో వేగం పెంచడం ద్వారా త్వరిత గతిన ప్రాజెక్టుల్ని పూర్తి చేయాలని ప్రధాని సూచించారు. మావోయిస్టు ప్రభావిత ప్రాంతాల్లో మొబైల్ సేవలను విస్తృత పరచాలని నరేంద్ర మోదీ కోరారు. సాధారణ ప్రజానీకానికి మొబైల్ అనుసంధానత అత్యంత ఆవశ్యకమని మోదీ అభిప్రాయ పడ్డారు. ముఖ్యంగా వెనుకబడిన వర్గాలకు ఇది అత్యతం అవసరమని ప్రధాని అన్నారు. అన్ని రాష్ట్రాలు ఈ పథకాన్ని అమలు చేసేందుకు కృషి చేయాలని ప్రధాని కోరారు. నేరాలు, నేరస్థులను పట్టుకునే నెట్వర్క్, వ్యవస్థలు (సీసీటీఎన్ ఎస్) పథకంలో భాగంగా కర్ణాటక, అసోం, ఉత్తర్ ప్రదేశ్ రాష్ట్రాల్లోని ఒక్కో పోలీస్టేషన్లో అధికారులతో ప్రధాని వీడియో కాన్ఫరెన్స్ నిర్వహించారు. వీటిని మరింత అభివృద్ధి చేయడంతో పాటు దేశంలోని అన్ని ప్రాంతాలకు విస్తరించేందుకు కృషి చేయాలని ప్రధాని కోరారు.
ప్ర‌ధాన మంత్రి శ్రీ నరేంద్ర మోదీ తెల్ అవీవ్ కు చేరుకొన్న సంద‌ర్భంగా జారీ చేసిన ప‌త్రికా ప్ర‌క‌ట‌న‌

శ్రేష్ఠుడైన ప్ర‌ధాని శ్రీ నెత‌న్యాహూ సోద‌ర‌ సోద‌రీమ‌ణులారా, Shalom le kulaam ani semya mayodh lehiyot po (ఇజ్రాయల్ కు రావ‌డం నాకు చాలా ఆనందంగా ఉంది. ) ఇజ్రాయల్ కు చరిత్రాత్మక ప‌ర్య‌ట‌నకు వ‌చ్చిన ప్రథమ భార‌త ప్ర‌ధాన మంత్రిని కావ‌డం నాకు మాత్రమే ద‌క్కిన ఓ ప్ర‌త్యేకమైనటువంటి గౌర‌వం. న‌న్ను ఆహ్వానించి, ఎంతో ఆత్మీయంగా స్వాగ‌తం ప‌లికిన నా మిత్రుడు ప్ర‌ధాని శ్రీ నెత‌న్యాహూ కు ధ‌న్య‌వాదాలు. శ‌తాబ్దాల త‌ర‌బ‌డి మ‌న స‌మాజాల మ‌ధ్య ఉన్న బాంధ‌వ్యానికి నా ఈ ప‌ర్య‌ట‌న ఒక వేడుక‌గా నిలుస్తుంది. 25 సంవ‌త్స‌రాల క్రితం మ‌న దేశాల మ‌ధ్య దౌత్య‌ బంధం ఏర్ప‌డిన నాటి నుండి ఈ భాగ‌స్వామ్య బంధం మ‌రింత బ‌లోపేతం, సుస్థిరం అవుతూ వ‌చ్చింది. మిత్రులారా, ఇజ్రాయల్ ప్ర‌జ‌లు ప్ర‌జాస్వామిక సూత్రాలతో దేశాన్ని నిర్మించారు. క‌ఠిన పరిశ్రమ‌, ధైర్యం, నూతన ఆవిష్కర‌ణ‌ల‌ స్ఫూర్తి తో ఈ దేశాన్ని వారు పెంచి పోషించుకొన్నారు. ప్ర‌తికూల వాతావ‌ర‌ణ ప‌రిస్థితులలోనూ మీరు ముంద‌డుగు వేశారు; స‌వాళ్ళ‌ను అవ‌కాశంగా మ‌లుచుకున్నారు. మీరు సాధించిన విజ‌యాల‌ను భార‌తదేశం ప్ర‌శంసిస్తోంది. స‌రిగ్గా 41 సంవ‌త్స‌రాల క్రితం ఆప‌రేష‌న్ ఎంటెబి జ‌రిగిన రోజు జూలై 4. పలువురు ఇజ్రాయల్ బందీల‌ను ర‌క్షించే క్ర‌మంలో మీ ప్ర‌ధాని, నా మిత్రుడు బీబీ తన అన్నయ్య శ్రీ యోనీ ని ఆ రోజున కోల్పోయారు. మీ వీరులు మన యువ‌త‌రాల‌కు స్ఫూర్తిమూర్తులు. మిత్రులారా, భార‌తదేశం ఎంతో ప్రాచీనమైన నాగ‌రిక‌తను కలిగివున్నప్పటికీ, యువ‌ శ‌క్తి వెల్లువెత్తుతున్న దేశం. జ‌నాభాలో 80 కోట్ల మంది 35 సంవ‌త్స‌రాల లోపు వ‌యస్సు వారే. ప్ర‌తిభావంతులు, నిపుణులైన ఆ యువ‌కులే దేశానికి చోద‌క‌ శ‌క్తి. భార‌త ప‌రిశ్ర‌మ‌లు, ఆర్థిక వ్య‌వ‌స్థ‌, వ్యాపార నిర్వ‌హ‌ణ‌, వెలుప‌లి ప్ర‌పంచంతో స‌మ‌న్వ‌యం వంటి భిన్న రంగాలలో ప‌రివ‌ర్త‌నను తీసుకు రావాల‌న్న నా దార్శ‌నిక‌త‌ను ముందుకు న‌డిపేది వారే. మిత్రులారా, మేం ప‌య‌నిస్తున్న స్థిరంగా అధిక వృద్ధి సాధ‌న‌, స‌ర్వ‌తోముఖాభివృద్ధిల బాట‌లో అత్యంత కీల‌క భాగ‌స్వాములలో ఇజ్రాయల్ ను ఒక‌టిగా భార‌తదేశం భావిస్తోంది. మ‌నం ఉభ‌యులం అభివృద్ధి ప‌థం వైపు చేసే ప‌య‌నంలో ఎదుర‌వుతున్న స‌వాళ్ళ‌ను అధిగ‌మించాలంటే శాస్త్ర విజ్ఞ‌ానం, సాంకేతిక విజ్ఞ‌ానం, నూతన ఆవిష్కరణలు, ఉన్న‌త సాంకేతిక విద్య రంగాల‌పై దృష్టిని అధికంగా కేంద్రీక‌రించాలి. ఉభ‌య దేశాల‌కు చెందిన నిపుణులైన యువ‌కులు, ఔత్సాహిక పారిశ్రామికుల్లో కాల్ప‌నిక శ‌క్తిని, ఆలోచ‌న‌ల‌ను రేకెత్తించి వారంద‌రినీ ఒకే వేదిక పైకి తీసుకువ‌చ్చే విభాగాలివే. ఆర్థిక సుసంప‌న్న‌త సాధ‌న‌లో క‌లిసిక‌ట్టుగా ప‌ని చేయ‌డానికి కావ‌ల‌సిన భాగ‌స్వామ్యాలను ఏర్పాటు చేసుకోవ‌డంతో పాటు ఉగ్ర‌వాదం వంటి ఉమ్మ‌డి స‌వాళ్ళ నుండి మ‌న స‌మాజాల‌ను కాపాడుకోవ‌డంలో కూడా మ‌నం స‌హ‌క‌రించుకుంటున్నాం. ప్ర‌ధాని శ్రీ నెత‌న్యాహూ తో నేను జరిపే చ‌ర్చ‌ల‌తో ఈ రంగాల‌న్నింటిలోనూ ప్ర‌గ‌తిశీల‌ భాగ‌స్వామ్యానికి ఒక రూపం, ప‌రిధి ఏర్ప‌డుతాయి. ఇజ్రాయల్ లోని భార‌తీయ సంత‌తి ప్ర‌జ‌లు, ప్ర‌త్యేకించి స‌మ స‌మాజాల‌ను సుసంప‌న్నం చేసిన భార‌తీయ సంత‌తి యూదుల‌తో కూడా స‌మావేశ‌మై భావాలు పంచుకోవ‌డానికి నేను ఆస‌క్తిగా ఎదురు చూస్తున్నాను. స‌ర్వశ్రేష్ఠుడా మరియు మిత్రులారా, ఉభ‌యుల స‌హ‌కారంలో ఒక అద్బుత‌మైన ప్ర‌యాణానికి నా ఈ సంద‌ర్శ‌న ఒక గుర్తుగా నిలుస్తుంది. మ‌న ప్ర‌జ‌లు, స‌మాజం మంచి కోసం క‌లిసి న‌డ‌వ‌డానికి మ‌నం ఆస‌క్తిగా ఎదురు చూస్తున్న ప్ర‌యాణం ఇది. మ‌నం క‌లిసి చేస్తున్న ఈ ప్ర‌యాణంలో ఇజ్రాయల్ తో బ‌లీయ‌మైన‌, ఎలాంటి ఆటుపోట్ల‌నైనా త‌ట్టుకునే భాగ‌స్వామ్యం ఏర్ప‌డాల‌న్న‌దే నా ఆకాంక్ష‌. ఇంత అద్భుతంగా స్వాగ‌తం ప‌లికినందుకు మీకంద‌రికీ మ‌రోసారి ధ‌న్య‌వాదాలు తెలియ‌చేసుకుంటున్నాను. ధ‌న్య‌వాదాలు. మ‌రీ మ‌రీ ధ‌న్య‌వాదాలు.
ర‌వాణా విద్య లో స‌హ‌కారాన్ని అభివృద్ధి ప‌ర‌చుకోవ‌డం కోసం భార‌త‌దేశానికి, ర‌ష్య‌న్ ఫెడ‌రేశ‌న్ కు మ‌ధ్య ఎంఒయు ; ఇంకా రైల్వేల రంగం లో సాంకేతిక స‌హ‌కారం అంశం పై భార‌త‌దేశానికి, జాయింట్ స్టాక్ కంపెనీ ‘‘ర‌ష్య‌న్ రైల్వేస్’’ కు మధ్య ఎంఒసి లను గురించి మంత్రివ‌ర్గానికి తెలియజేయడ‌ం జరిగింది

ర‌ష్యా తో 2018 వ సంవ‌త్స‌రం అక్టోబ‌ర్ 5వ తేదీ నాడు కుదుర్చుకున్న ఒక అవ‌గాహ‌న పూర్వ‌క ఒప్పంద ప‌త్రం (ఎంఒయు) మ‌రియు స‌హ‌కార పూర్వ‌క ఒప్పంద ప‌త్రం (ఎంఒసి) తాలూకు వివ‌రాల‌ను ప్ర‌ధాన మంత్రి శ్రీ న‌రేంద్ర మోదీ అధ్య‌క్ష‌త‌న జ‌రిగిన కేంద్ర మంత్రివ‌ర్గ స‌మావేశానికి తెలియజేయడమైంది. వీటిలో ర‌ష్య‌న్ ఫెడ‌రేశ‌న్ ర‌వాణా మంత్రిత్వ శాఖ తో కుదుర్చుకున్న ఎంఒయు ర‌వాణా విద్య లో స‌హ‌కారాన్ని అభివృద్ధి ప‌ర‌చుకోవడానికి సంబంధించింది; కాగా, జాయింట్ స్టాక్ కంపెనీ ‘ర‌ష్య‌న్ రైల్వేస్’ (ఆర్‌జ‌డ్‌ డి) తో కుదుర్చుకున్న ఎంఒసి రైల్వే రంగం లో సాంకేతిక స‌హ‌కారానికి సంబంధించింది. ఈ ఎంఒయు/ఎంఒసి లు రైల్వేల రంగం లో తాజా ప‌రిణామాలను, ఇంకా జ్ఞానాన్ని పంచుకొనేందుకు భార‌తీయ రైల్వేల‌ కు ఒక వేదిక ను స‌మ‌కూర్చుతాయి. అలాగే, ఈ ఎంఒయు/ఎంఒసి లు సాంకేతిక నిపుణుల రాక‌- పోక లు, నివేదిక‌ లు మ‌రియు సాంకేతిక ద‌స్తావేజు ప‌త్రాలు, శిక్ష‌ణ‌, ఇంకా ఎంపిక చేసిన సాంకేతిక విజ్ఞాన రంగాలు మ‌రియు జ్ఞానాన్ని పంచుకొనేందుకు ఉద్దేశించిన సంప్ర‌దింపుల పై దృష్టి సారిస్తూ నిర్వ‌హించే కార్య‌శాల లకు/చ‌ర్చాస‌భ‌ లకు మార్గాన్ని సుగ‌మం చేస్తాయి. ర‌వాణా విద్య ను అభివృద్ధి ప‌ర‌చ‌డం కోసం ప్రాధాన్య రంగాల లో స‌హ‌కారానికి ఎంఒయు దోహ‌ద ప‌డుతుంది. దీనితో ఈ రంగం లో నిర్దిష్ట ప్ర‌తిపాద‌న‌ల‌ ను సిద్ధం చేసేందుకు వీలు క‌లుగుతుంది. ఆ ప్రతిపాదనలను ఇంటర్ గవర్నమెంటల్ ర‌ష్యన్ – ఇండియ‌న్ క‌మిశ‌న్ ఆన్ ట్రేడ్ -ఎకనామిక్, సైంటిఫిక్- టెక్నికల్ అండ్ కల్చరల్ కోఆపరేశన్ యొక్క ఫ్రేమ్ వ‌ర్క్ ప‌రిధి లో అమ‌లుపరచేందుకు కూడా దీని ద్వారా మార్గం ఏర్ప‌డుతుంది. ఎంఒసి ఈ కింద పేర్కొన్న రంగాల‌ లో సాంకేతిక స‌హ‌కారానికి అవ‌కాశాల‌ను ఏర్ప‌రుస్తుంది:- • నాగ్ పుర్ -సికింద‌రాబాద్ సెక్ష‌న్ లో ప్ర‌యాణికుల రైళ్ళ వేగాన్ని గంట‌కు 200 కిలో మీట‌ర్ల (సెమీ హై స్పీడ్‌) వ‌ర‌కు పెంచ‌డం కోసం ఉద్దేశించిన ప్రాజెక్టు లను అమ‌లు చేయ‌డానికి; ఈ సెక్ష‌న్ ను భార‌తీయ రైల్వే (ఐఆర్) నెట్ వ‌ర్క్ లోని ఇత‌ర దిశ‌ల కు పొడిగించే అవ‌కాశం కూడా ఏర్ప‌డగలదు; • ప్రాంతీయ స్థాయి లో, డివిజ‌న‌ల్ రైల్వే లో మ‌రియు / లేదా భార‌తీయ రైల్వేల లోని అన్ని జోన‌ల్ రైల్వేలను కలిపే ఎగువ నెట్ వ‌ర్క్ స్థాయి లో మిశ్రిత రాక పోకల నిర్వహణ కు గాను ఒకే ట్రాఫిక్ నియంత్రణ కేంద్రాన్ని ఏర్పాటు చేయ‌డానికి మార్గాన్ని సుగ‌మం చేస్తుంది; • విశిష్ట నిర్మాణానికి, సంయుక్త నిర్మాణానికి రంగాన్ని సిద్ధం చేయడం మరియు స్ప‌ర్ధాత్మ‌క‌మైన‌టువంటి సిగ్న‌లింగ్, ఇంకా ఇంట‌ర్ లాకింగ్ సిస్ట‌మ్ రూప‌క‌ల్ప‌న కు అవ‌కాశం; • సెమీ హై స్పీడ్‌ మరియు అంత‌క‌న్నా ఎగువ స్థాయి క‌లిగివుండేటటువంటి ట‌ర్న్ అవుట్ స్విచ్ ల స‌ర‌ఫరా మ‌రియు వాటిని స్థానికంగా త‌యారు చేయ‌డానికి అవకాశం; • భార‌తీయ రైల్వే ఉద్యోగుల కు ర‌ష్యన్ రైల్వే సంబంధిత ఉన్న‌త విద్య సంస్థ‌ల లో శిక్ష‌ణ ను అందించ‌డం తో పాటు వారిలో అధునాత‌న అర్హ‌త‌ల ను మెరుగు ప‌ర‌చ‌డం; • స‌ర‌కు ర‌వాణా కార్య‌క‌లాపాల్లో ఉత్త‌మ ప‌ద్ధతుల అమ‌లు; ఇంకా • భార‌త‌దేశం లో బ‌హుళ విధ టెర్మిన‌ల్స్ ను సంయుక్తంగా అభివృద్ధి ప‌ర‌చ‌డం.
శ్రీ గురు గోవింద్‌ సింగ్‌ ప్రకాష్‌ పూరబ్‌ సందర్భంగా ప్రజలకు ప్ర‌ధానమంత్రి శుభాకాంక్షలు

శ్రీ గురు గోవింద్‌ సింగ్‌ ప్రకాష్‌ పూరబ్‌ సందర్భంగా ప్ర‌ధానమంత్రి శ్రీ న‌రేంద్ర మోదీ ప్రజలకు శుభాకాంక్షలు తెలిపారు. ఈ మేరకు ఒక ట్వీట్‌ద్వారా ఇచ్చిన సందేశంలో- “శ్రీ గురు గోవింద్ సింగ్ ప్రకాష్ పూరబ్‌ సందర్భంగా ప్రజలందరికీ శుభాకాంక్షలు. ఆయన జీవితం, ప్రబోధాలు లక్షలాది ప్రజలకు అంతులేని మనోబలాన్నిస్తాయి. ఈ నేపథ్యంలో ఆయన 350వ ప్రకాష్ పూరబ్‌ వేడుకలు నిర్వహించుకునే అవకాశం మా ప్రభుత్వానికి దక్కడం ఎంతో గౌరవమనే వాస్తవాన్ని నేను సదా హర్షిస్తాను. లోగడ ఇదే సందర్భంలో నా పాట్నా పర్యటన నాటి కొన్ని జ్ఞాపకాలను మీతో పంచుకుంటున్నాను” అని ఆయన పేర్కొన్నారు. https://t.co/1ANjFXI1UA“
ప్ర‌ధాన మంత్రి శ్రీ న‌రేంద్ర మోదీ కాబూల్ లో జరిగిన ఉగ్రవాద దాడిని ఖండించారు; దాడిలో అమాయకులు ప్రాణాలు కోల్పోవడం పట్ల సంతాపం తెలిపారు.

ప్ర‌ధాన మంత్రి శ్రీ న‌రేంద్ర మోదీ కాబూల్ లో జరిగిన ఉగ్రవాద దాడిని ఖండించారు. దాడిలో అమాయకులు ప్రాణాలు కోల్పోవడం పట్ల ఆయన తన సంతాపాన్ని వ్యక్తం చేశారు. “కాబూల్ లో ఉగ్రవాదులు దాడికి తెగబడడాన్ని తీవ్రంగా ఖండిస్తున్నాను. ఈ దుశ్చర్యలో అమాయకులు ప్రాణాలు కోల్పోవడం పట్ల సంతాపం తెలుపుతున్నాను. ఉగ్రవాదంపై అఫ్గానిస్తాన్ సాగిస్తున్న పోరాటంలో భారతదేశం అఫ్గానిస్తాన్ కు అండగా నిలబడుతుంది” అని ప్రధాన మంత్రి అన్నారు.
గుజరాత్‌లోని నవ్‌సారి రోడ్డు దుర్ఘటనలో ప్రాణనష్టంపై ప్రధాని సంతాపం

గుజరాత్‌లోని నవ్‌సారిలో సంభవించిన రోడ్డు ప్రమాదంలో ప్రాణనష్టంపై ప్రధానమంత్రి శ్రీ నరేంద్ర మోదీ తీవ్ర సంతాపం వ్యక్తం చేశారు. ఈ దుర్ఘటనలో మరణించినవారి కుటుంబాలకు ప్రధానమంత్రి జాతీయ సహాయ నిధి (పీఎంఎన్‌ఆర్‌ఎఫ్‌) నుంచి పరిహారం చెల్లించనున్నట్లు శ్రీ మోదీ ప్రకటించారు. ఈ మేరకు ప్రధాని కార్యాలయం ఒక ట్వీట్‌ ద్వారా పంపిన సందేశంలో: “నవసారి రోడ్డు ప్రమాదంలో ప్రాణనష్టం సంభవించడం దిగ్భ్రాంతి కలిగించింది. మృతుల కుటుంబాలకు నా ప్రగాఢ సంతాపం తెలియజేస్తున్నాను. క్షతగాత్రులు త్వరగా కోలుకోవాలని ప్రార్థిస్తున్నాను. మృతుల కుటుంబాలకు ‘పీఎంఎన్‌ఆర్‌ఎఫ్’ నుంచి రూ.2 లక్షల వంతున, క్షతగాత్రుల చికిత్స నిమిత్తం రూ.50,000 వంతున అందజేస్తాం: ప్రధాని మోదీ” అని ప్రకటించింది.
హిందుస్తాన్ యాంటి- బయోటిక్స్ లిమిటెడ్ అప్పులను తీర్చడం కోసం మిగులు స్థలంలో కొంత భాగం మరియు ఖాళీ స్థలం విక్రయానికి ఆమోదం తెలిపిన మంత్రివర్గం

హిందుస్తాన్ యాంటి- బయోటిక్స్ లిమిటెడ్ (హెచ్ఎఎల్) అప్పులను తీర్చడం కోసం ఆ సంస్థకు పుణె లోని పింప్రి లో ఉన్న మిగులు స్థలంలో కొంత భాగాన్ని మరియు ఖాళీ స్థలాన్ని విక్రయించేందుకు మంత్రివర్గం ఆమోదం తెలిపింది. ప్ర‌ధాన మంత్రి శ్రీ న‌రేంద్ర మోదీ కేంద్ర మంత్రివ‌ర్గ స‌మావేశానికి అధ్య‌క్ష‌త వ‌హించారు. ఈ ప్రతిపాదనలో భాగంగా: (i) మాఫీ, నిలిపి ఉంచిన కేసుల అనంతరం హెచ్ఎఎల్ కు ఉన్న రూ. 821.17 కోట్ల నికర అప్పులను తీర్చివేయడానికి మిగులు స్థలం మరియు ఖాళీ స్థలం కలుపుకొని దాదాపు 87.70 ఎకరాల స్థలాన్ని (బిఐఎఫ్ఆర్ మార్గదర్శక సూత్రాల ప్రకారం అందిన బిడ్ లను బట్టి వాస్తవంగా అమ్మవలసిన భూమి ఎంత అనేది ఆధారపడుతుంది) కేంద్ర/ రాష్ట్ర ప్రభుత్వ విభాగాలు, ప్రభుత్వ సంస్థలు, కేంద్ర/ రాష్ట్ర ప్రభుత్వ రంగ సంస్థలు, స్వతంత్ర ప్రతిపత్తి కలిగిన సంస్థలు, అర్బన్ డెవలప్ మెంట్ అథారిటీస్ వగైరా ల నుండి బహిరంగ స్పర్ధాత్మక బిడ్ పద్ధతిలో విక్రయం చేపడుతారు. (ii) భారత ప్రభుత్వ రుణం మరియు వడ్డీ కలుపుకొని రూ.307.23 కోట్ల వరకు మాఫీలు (అసలు రూ.186.96 కోట్లు మరియు దానిమీద 30.9.2017 నాటికి లెక్కతేలే వడ్డీ దాదాపుగా రూ.120.27 కోట్లు) ఉండగా, నిలిపి ఉంచిన వివిధ బకాయిలు రూ.128.68 కోట్ల వరకు ఉన్నాయి. (iii) వేతనాలు, జీతాలు మరియు ఇతర వ్యయాలను దృష్టిలో ఉంచుకొని రూ.100 కోట్ల సత్వర రుణాన్ని మంజూరు చేయడం జరుగుతుంది. ఈ రుణాన్ని హెచ్ఎఎల్ భూమిని విక్రయించగా వచ్చే మొత్తంలో నుండి తిరిగి చెల్లిస్తారు. ఈ ఆమోదం కంపెనీ యొక్క ఆస్తులను అత్యంత అనుకూలమైన రీతిలో వినియోగించడానికి ప్రభుత్వానికి ఉపయోగకారిగా ఉంటుంది. అంతే కాకుండా, కంపెనీ యొక్క (i) పునరావాసం; (ii) వ్యూహాత్మక విక్రయం; లేదా (iii) మూసివేత కోసం తదుపరి నిర్ణయాలు తీసుకోవడంలో దోహదకారిగా ఉంటుంది కూడా. ఈ పథకం/ప్రతిపాదన అమలు చేసిన అనంతరం హెచ్ఎఎల్ స్థితి చక్కనై ఎటువంటి అప్పులు ఉండబోవు; ఆస్తులు -అప్పుల పట్టీ నిర్మలమవుతుంది. మంత్రుల సంఘం చేసిన సిఫారసుల అమలుకు వీలు ఏర్పడుతుంది. మహారాష్ట్ర లోని పుణె లో ఉన్న పింప్రి వద్ద గల హెచ్ఎఎల్ భూమి విక్రయం ఉద్యోగుల కష్టాలను తగ్గించడానికి దోహదపడుతుంది. అప్పులు తీరిపోయి, ఆస్తులు -అప్పుల పట్టీ నిర్మలమైతే, మంత్రుల సంఘం సిఫారసుల అమలుకు మార్గం సుగమం అవుతుంది.
ఇండస్ట్రియ‌ల్ రిలేశన్స్ కోడ్ బిల్లు, 2019కి ఆమోదం తెలిపిన మంత్రిమండ‌లి

పార్ల‌మెంటు లో ఇండ‌స్ట్రియ‌ల్ రిలేశన్స్ కోడ్ బిల్లు, 2019ని ప్ర‌వేశ‌పెట్ట‌డాని కి ప్ర‌ధాన మంత్రి శ్రీ న‌రేంద్ర మోదీ అధ్య‌క్ష‌త‌ న స‌మావేశ‌మైన కేంద్ర మంత్రివ‌ర్గం ఆమోదాన్ని తెలిపింది. లాభాలు: · ఇద్ద‌రు స‌భ్యుల ప్రత్యేక న్యాయాస్థానాన్ని (ఒక స‌భ్యుని స్థానం లో) ఏర్పాటు చేయ‌డం వ‌ల్ల ముఖ్య‌మైన కొన్ని కేసుల ను సంయుక్తం గా న్యాయ నిర్ణ‌యం చేయ‌డానికి మ‌రియు మిగిలిన కేసుల ను ఒకే స‌భ్యుని ద్వారా న్యాయ నిర్ణ‌యం చేయ‌డానికి అనువుగా ఉండ‌టం చేత దావాల ను శీఘ్ర గ‌తి న ప‌రిష్క‌రించ‌డం సాధ్యపడుతుంది. · ‘ఎగ్జిట్’ నిబంధనల (రిట్రెంచ్‌మెంట్ వగైరాల కు సంబంధించినవి) లో స‌ర‌ళ‌త్వాన్ని సంత‌రించ‌ వచ్చును. తద్వారా త‌గిన ప్ర‌భుత్వ పూర్వామోదం కోసం అవసరమైనటువంటి ఆరంభిక పరిమితి ని 100 మంది ఉద్యోగుల స్థాయి వ‌ద్దే యథావిధి గా ఉంచ‌డం జ‌రిగింది; అయితే, దీనిలో ఒక నిబంధన ను కూడా జోడించడమైంది. దాని ప్రకారం నోటిఫికేశన్ ద్వారా ‘అటువంటి ఉద్యోగుల సంఖ్య ను’ మార్చ‌వచ్చును. · నైపుణ్యాల ను బోధించేందుకు అవ‌స‌ర‌మైన నిధి ని శ్రామికుల కు రుణాల ను ఇచ్చేందుకు ఉప‌యోగిస్తారు; అయితే ఇందుకు తగిన విధానాన్ని ఇంకా నిర్ధారించవలసివుంది. · నిర్ణీత అవధి తో కూడిన ఉపాధి తాలూకు నిర్వ‌చ‌నం. దీని ప్రకారం ఏ విధ‌మైన నోటీస్ గడువు అనేది ఉండదు; అంతే కాదు, రిట్రెంచ్‌మెంట్ జరిగినప్పుడు ప‌రిహారం చెల్లింపు ను గురించి ఇందులో చేర్చడం జరుగలేదు. · జరిమానా ల రూపం లో పెనాల్టీ తో జతపడినటువంటి వివాదాల లో న్యాయ నిర్ణ‌యం కోసం ప్ర‌భుత్వ అధికారుల కు అధికారాల‌ ను ఇవ్వడం జరుగుతుంది. దీని తో ప్రత్యేక న్యాయస్థానం యొక్క కార్యభారం తగ్గిపోతుంది.
ప్రధాన మంత్రి కి ప్రిన్సిపల్ అడ్ వైజర్ గా నియమితుడైన శ్రీ పి.కె. సిన్హా

ప్రధాన మంత్రి కార్యాలయం లో ప్రస్తుతం ఒఎస్‌డి విధుల ను నిర్వ‌హిస్తున్న శ్రీ పి.కె. సిన్హా ను ప్ర‌ధాన మంత్రి శ్రీ న‌రేంద్ర మోదీ కి ప్రిన్సిప‌ల్ అడ్ వైజర్ గా నియ‌మించ‌డమైంది. శ్రీ సిన్హా 2015వ సంవ‌త్స‌రం జూన్ 13వ తేదీ నుండి 2019 వ సంవ‌త్స‌రం ఆగ‌స్టు 30వ తేదీ వ‌ర‌కు కేబినెట్ సెక్ర‌ట‌రీ గా సేవ‌లు అందించారు. ఆయ‌న ఉత్త‌ర్ ప్ర‌దేశ్ కాడ‌ర్ కు చెందిన 1977వ సంవ‌త్స‌రం బ్యాచ్ ఐఎఎస్ అధికారి. శ్రీ సిన్హా త‌న ప్రముఖ వృత్తి జీవ‌నం లో విద్యుత్తు మ‌రియు శిప్పింగ్ మంత్రిత్వ శాఖ లో కార్య‌ద‌ర్శి గా ప‌ని చేశారు. పెట్రోలియ‌మ్ మరియు స‌హ‌జ వాయువు మంత్రిత్వ శాఖ లో స్పెశ‌ల్ సెక్ర‌ట‌రీ గా కూడా సేవ‌ల ను అందించారు. ఆయ‌న యూనివ‌ర్సిటీ ఆఫ్ ఢిల్లీ లోని సెంట్ స్టీఫెన్స్ కాలేజీ నుండి అర్థ శాస్త్రం లో ప‌ట్ట‌భ‌ద్రుడు అయ్యారు. ఆ త‌రువాత ఢిల్లీ స్కూల్ ఆఫ్ ఎక‌నామిక్స్ లో అర్థ శాస్త్రం లో స్నాత‌కోత్త‌ర విద్య ను అభ్య‌సించారు. త‌ద‌నంత‌రం, స‌ర్వీసు లో ఉంటూనే ప‌బ్లిక్ అడ్మినిస్ట్రేశన్ లో మాస్ట‌ర్స్ డిప్లొమా ను మ‌రియు సోష‌ల్ సైన్సెస్ లో ఎం.ఫిల్.ను పొందారు. ఐఎఎస్ లో సుదీర్ఘ కాలం పాటు కొన‌సాగిన క్రమం లో, శ్రీ సిన్హా ఉత్త‌ర్ ప్ర‌దేశ్ రాష్ట్ర ప్ర‌భుత్వం లోను, కేంద్ర ప్ర‌భుత్వం లోను వేరు వేరు ప‌ద‌వుల ను నిర్వహించారు. రాష్ట్ర ప్ర‌భుత్వ స్థాయి లో శ్రీ సిన్హా నిర్వ‌హించిన వివిధ ప‌ద‌వీ బాధ్య‌త‌ల లో జౌన్‌ పుర్ మ‌రియు ఆగ్రా యొక్క జిల్లా మేజిస్ట్రేట్‌, వారాణ‌సీ క‌మిశ‌న‌ర్‌, సెక్ర‌ట‌రీ (ప్లానింగ్)మ‌రియు ప్రిన్సిప‌ల్ సెక్ర‌ట‌రీ (ఇరిగేశన్) త‌దిత‌ర ప‌ద‌వులు ఉన్నాయి. ఆయ‌న కేంద్ర ప్ర‌భుత్వం లో అనేక సంవ‌త్స‌రాల పాటు సేవ‌ లు అందించారు. వాటి లో ప్ర‌ధానం గా శ‌క్తి, ఇంకా మౌలిక స‌దుపాయాల రంగాలు- అంటే పెట్రోలియ‌మ్ & స‌హ‌జ‌ వాయువు మంత్రిత్వ శాఖ‌, విద్యుత్తు శాఖ‌, ఇంకా శిప్పింగ్ శాఖ ల వంటివి- ఉన్నాయి. శ‌క్తి, మౌలిక స‌దుపాయాల క‌ల్ప‌న మ‌రియు ఆర్థిక శాస్త్ర రంగాల లో ఆయన ది అందెవేసిన చేయి.
ఐక్యరాజ్య సమితి ప్రధాన కేంద్రం లో మహాత్మ గాంధీప్రతిమ ను ఏర్పాటు చేయడం చూసి భారతదేశం లో ప్రతి ఒక్కరు గర్వపడుతున్నారు: ప్రధానమంత్రి

ఐక్యరాజ్య సమితి ప్రధాన కేంద్రం లో మహాత్మ గాంధీ ప్రతిమ ను ఏర్పాటు చేయడాన్ని చూసి భారతదేశం లో ప్రతి ఒక్కరు గర్వపడుతున్నారని ప్రధాన మంత్రి శ్రీ నరేంద్ర మోదీ అన్నారు. ఐక్య రాజ్య సమితి సెక్రట్రి జెనరల్ శ్రీ ఎంటొనియొ గుటెరెస్ చేసిన ఒక ట్వీట్ కు ప్రధాన మంత్రి సమాధానాన్ని ఇస్తూ ఒక ట్వీట్ లో – ‘‘@UN ప్రధాన కేంద్రం లో మహాత్మ గాంధీ ప్రతిమ ను చూసి భారత దేశం లో ప్రతి ఒక్క వ్యక్తి గర్వపడుతున్నారు. గాంధేయ వాద భావాలు మరియు ఆదర్శాలు మన భూగ్రహాన్ని మరింత సమృద్ధం చేయడమే కాకుండా స్థిర అభివృద్ధి ని పెంపొందింప చేయుగాక’’ అని పేర్కొన్నారు.
చెన్న‌య్ లో ఏప్రిల్ 12 వ తేదీన డిఫ్ఎక్స్‌పో 2018 ని ప్రారంభించ‌నున్న ప్ర‌ధాన మంత్రి

ప్ర‌ధాన మంత్రి శ్రీ న‌రేంద్ర మోదీ ఏప్రిల్ 12 వ తేదీ న త‌మిళ‌ నాడు లో ప‌ర్య‌టించ‌నున్నారు. ఆయన జ‌రిగే చెన్న‌ై లో జరిగే డిఫెన్స్ ఎక్స్‌పో 10 వ సంచిక ‘డిఫ్ఎక్స్‌పో- 2018’ ని కాంచీపురం జిల్లా తిరువిడందాల్ లో ప్రారంభిస్తారు. ర‌క్ష‌ణ వ్య‌వ‌స్థ‌లు మ‌రియు సంబంధిత భాగాల ఎగుమ‌తికి సంబంధించినంత వ‌ర‌కు భార‌త‌దేశం యొక్క శ‌క్తియుక్తుల‌ను క‌ళ్ళ‌కు క‌ట్టే విధంగా ‘‘ఇండియా: ది ఎమ‌ర్జింగ్ డిఫెన్స్ మాన్యుఫాక్చ‌రింగ్ హ‌బ్’’ ఈ సంవ‌త్స‌రం డిఫ్ఎక్స్‌పో యొక్క ప్ర‌ధాన ఇతివృత్తంగా ఉండబోతోంది. 150 కి పైగా అంత‌ర్జాతీయ ఎగ్జిబిటర్ ల‌తో స‌హా 670 కి పైగా ఎగ్జిబిటర్ లు డిఫ్ఎక్స్‌పో లో పాలుపంచుకొంటారు. దాదాపు 15 శాతం స్టాళ్లతో ఎమ్ఎస్ఎమ్ఇ రంగం ఈసారి న్యాయమైన ప్రాతినిధ్యం తీసుకోబోతోంది. ఈ ప్ర‌ద‌ర్శ‌నలో టాటా, ఎల్ & టి, క‌ళ్యాణి, భార‌త్ ఫోర్జ్‌, మ‌హీంద్రా, ఎమ్‌కెయు, డిఆర్‌డిఒ, హెచ్ఎఎల్‌, బిఇఎల్‌, బిడిఎల్‌, బిఇఎమ్ఎల్‌, ఎమ్‌డిఎల్‌, జిఆర్ఎస్ఇ, జిఎస్ఎల్‌, హెచ్ఎస్ఎల్‌, మిధాని, ఆయుధ కర్మాగారాలు, ఇంకా ప‌లు ఇత‌ర సంస్థ‌లు భార‌త‌దేశం త‌ర‌ఫున పాల్గొననున్నాయి. యుఎస్ఎ కు చెందిన లాక్‌హీడ్ మార్టిన్‌, బోయింగ్, స్వీడ‌న్ కు చెందిన సాబ్‌, ఫ్రాన్స్ కు చెందిన ఎయర్ బ‌స్‌, ర‌ఫేల్‌, ర‌ష్యా కు చెందిన రాస‌న్‌బ‌రోన్ ఎక్స్‌పోర్ట్‌ స్, యునైటెడ్ శిప్ బిల్డింగ్, యుకె కు చెందిన బిఎఇ సిస్ట‌మ్స్‌, ఇజ్రాయ‌ల్ కు చెందిన సిబాత్, ఫిన్ లాండ్‌ కు చెందిన వార్ట్‌శిలా, జ‌ర్మ‌నీ కి చెందిన రోడే మ‌రియు శ్వార్జ్ ల‌తో పాటు పలు ఇత‌ర అంతర్జాతీయ కంపెనీలు డిఫ్ ఎక్స్‌పో- 2018 లో పాలుపంచుకోనున్నాయి. ప్ర‌ధాన మంత్రి చెన్నై లోని అడ‌యార్ లో గల కేన్స‌ర్ ఇన్‌స్టిట్యూట్ ను కూడా సంద‌ర్శించనున్నారు. ఆయన శ్రీ‌పెరంబ‌దూర్ లో వ‌జ్రోత్స‌వ భ‌వ‌నం, పాలియేటివ్ కేర్ సెంట‌ర్ (మ‌హావీర్ ఆశ్ర‌య్‌) మరియు అడ‌యార్ కేన్స‌ర్ ఇన్‌స్టిట్యూట్ లో డే కేర్ సెంట‌ర్, ఇంకా న‌ర్సుల క్వార్ట‌ర్ ల ప్రారంభ సూచ‌కంగా ఒక ఫ‌ల‌కాన్ని ఆవిష్క‌రిస్తారు.
నేపాల్ ప్ర‌ధానితో మాట్లాడిన ప్ర‌ధాని

నేపాల్ పోలీసుల కాల్పుల్లో బీహార్ యువ‌కుడు చ‌నిపోవ‌డంపైన ప్ర‌ధాని శ్రీ న‌రేంద్ర మోదీ విస్మ‌యం వ్య‌క్తం చేశారు. ఇది దుర‌దృష్ట‌క‌ర‌మని ఆయ‌న త‌న ఖండ‌న‌లో పేర్కొన్నారు. ఈ విష‌యంపైన ఆయ‌న నేపాల్ ప్ర‌ధాని శ్రీ కె.పి. ఓలితో మాట్లాడారు. బీహార్ పోలీసుల కాల్పుల సంఘ‌ట‌న‌పై ఆందోళ‌న వ్య‌క్తం చేసిన ప్ర‌ధాని శ్రీ మోదీ దానికి సంబంధించిన వివ‌రాలు ఇవ్వాల్సిందిగా నేపాల్ ప్ర‌ధానికి విజ్ఞ‌ప్తి చేశారు. నేపాల్‌కు అవ‌స‌ర‌మ‌య్యే ఇంధ‌నం, ఇంకా అత్య‌వ‌స‌ర వ‌స్తువుల స‌ర‌ఫ‌రా విష‌యంలో భార‌త‌దేశం వైపు నుంచి ఎలాంటి అడ్డంకులు లేవ‌ని ప్ర‌ధాని మోదీ హామీ ఇచ్చారు. అదే స‌మ‌యంలో సంక్షోభానికి స‌రైన ప‌రిష్కారాన్ని అన్వేషించే దిశ‌గా నేపాల్ నేత‌లు కృషి చేయాలని ప్ర‌ధాని మోదీ కోరారు.
జ‌లియ‌న్ వాలా బాగ్ ఊచ‌కోతలో అమ‌రులైన వారికి నివాళి అర్పించిన ప్ర‌ధాన మంత్రి

జ‌లియ‌న్ వాలా బాగ్ ఊచ‌కోత‌లో అమ‌రులైన వారికి ప్ర‌ధాన‌మంత్రి శ్రీ న‌రేంద్ర మోదీ నివాళులు అర్పించారు. “ జ‌లియ‌న్ వాలా బాగ్‌లో ఆనాడు స‌రిగ్గా రోజు నిర్దాక్షిణ్యంగా ఊచ‌కోత‌కు గురై అమ‌రులైన వారికి శిర‌సు వంచి న‌మ‌స్క‌రిస్తున్నాను. వారి ధైర్యం, త్యాగాన్ని మ‌నం ఎన్న‌టికీ మ‌రిచిపోలేము. వారి శౌర్య‌ప్ర‌తాపాలు భార‌తీయుల‌కు ఎన్న‌టికీ ప్రేర‌ణ‌నిస్తూ ఉంటాయి.” అని ప్ర‌ధాన‌మంత్రి పేర్కొన్నారు
దీపావళి నాడు ప్రజల కు అభినందనలు తెలిపిన ప్రధాన మంత్రి

మంగళప్రదమైనటువంటి దీపావళి సందర్భం లో ప్రధాన మంత్రి శ్రీ నరేంద్ర మోదీ దేశ ప్రజల కు అభినందన లు తెలిపారు. ‘‘ఈ దివ్వెల పండుగ మన అందరి జీవితాల లో క్రొత్త వెలుతురు ను ప్ర ప్రసరించుగాక; మరి మన దేశం లో సంతోషం, సమృద్ధి, ఇంకా సౌభాగ్యాల యొక్క ప్రకాశం విరజిమ్ముతూ ఉండుగాక’’ అని ప్రధాన మంత్రి ఒక సందేశం లో పేర్కొన్నారు.